Un bărbat din Giurgiu este cercetat de polițiștii de frontieră sătmăreni după ce la controlul de frontieră a prezentat un certificat de înmatriculare pe care era aplicat autocolantul care atestă inspecția tehnică periodică, dovedindu-se a fi fals.
În data de 8 martie a.c., în jurul orei 19.00 în Punctul de Trecere a Frontierei Petea, județul Satu Mare s-a prezentat pentru a intra în România un cetățean român în vârstă de 22 de ani. Bărbatul domiciliat pe raza județului Giurgiu conducea un autoturism marca Mercedes – Benz Sprinter, înmatriculat în România.
La verificarea documentelor pentru intrarea în țară, polițistul de frontieră care a efectuat formalitățile de control a constatat că autocolantul care atestă inspecția tehnică periodică, aplicat pe certificatul de înmatriculare prezentat la control nu îndeplinește condițiile de formă și de fond ale unuia autentic, fiind fals.
În urma verificărilor specifice efectuate, colegii noștri au constatat faptul că inspecția tehnică periodică a fost valabilă până la data de 2 februarie 2024.
În cauză polițiștii de frontieră sătmăreni au întocmit dosar penal sub aspectul săvârșirii infracțiunii de uz de fals.